b'\n_START_ARTICLE_\nN\xc3\xb3lsoyar P\xc3\xa1ll\n_START_SECTION_\nFamilien\n_START_PARAGRAPH_\nPoul var s\xc3\xb8n af S\xc3\xbasanna Dj\xc3\xb3nad\xc3\xb3ttir fra Velbasta\xc3\xb0 og Poul Joensen fra N\xc3\xb3lsoy. Han var deres fjerde barn af i alt 7, hvoraf kun \xc3\xa9n var en pige. Egentlig blev han d\xc3\xb8bt Poul Poulsen, men ligesom sine andre 5 br\xc3\xb8dre f\xc3\xb8jede han \xc3\xb8ens navn til efternavnet. Hans bror Jacob Nols\xc3\xb8e (1775-1869) var handelsforvalter i T\xc3\xb3rshavn, forfatter og politiker. Sammen med broderen Johann l\xc3\xa6rte han sig tidligt at l\xc3\xa6se, selvom de ikke fik regelm\xc3\xa6ssig skolegang._NEWLINE_I dag er der mange mennesker med efternavnet Nols\xc3\xb8e. De er alle efterkommere af N\xc3\xb3lsoyar P\xc3\xa1ll eller hans br\xc3\xb8dre.\n_START_SECTION_\nS\xc3\xb8manden\n_START_PARAGRAPH_\nEfter at have sejlet som skibsf\xc3\xb8rer for et amerikansk k\xc3\xb8bmandshus siden 1791, i hvilken tid han slet ikke s\xc3\xa5 sine f\xc3\xb8de\xc3\xb8er (men bes\xc3\xb8gte Marseille og Paris i 1793 og senere Amerika, Vestindien, England, Portugal, Norge, Danmark og mange andre lande), kom han 1798 hjem igen og blev f\xc3\xb8rer for et dansk handelsskib, som sejlede p\xc3\xa5 F\xc3\xa6r\xc3\xb8erne. I dette \xc3\xa5r boede han i K\xc3\xb8benhavn, hvor han giftede sig med en pige fra hans hjemme\xc3\xb8 N\xc3\xb3lsoy.\n_START_SECTION_\nBonden\n_START_PARAGRAPH_\nI 1800 opgav N\xc3\xb3lsoyar P\xc3\xa1ll denne virksomhed og bosatte sig ved Klaksv\xc3\xadk p\xc3\xa5 Bor\xc3\xb0oy efter at have indg\xc3\xa5et sit andet \xc3\xa6gteskab i 1801 med Maren Malene Ziska, idet hans f\xc3\xb8rste hustru var d\xc3\xb8d kort forinden. Maren Malene Ziska var datter af en velhavende kongsbonde p\xc3\xa5 Bor\xc3\xb0oy.\n_START_SECTION_\nRoyndin Fr\xc3\xad\xc3\xb0a\n_START_PARAGRAPH_\nI 1804 k\xc3\xb8ber han sammen med sine to br\xc3\xb8dre, og vennerne Jacob Jacobsen og Per Larsen p\xc3\xa5 en auktion i Hvalba det engelsk skibsvrag Sally. Vraget sl\xc3\xa6bes af rob\xc3\xa5de til V\xc3\xa1gur, og p\xc3\xa5 Fl\xc3\xb8tan Fri\xc3\xb0a byggede de det f\xc3\xb8rste f\xc3\xa6r\xc3\xb8ske d\xc3\xa6ksfart\xc3\xb8j, det 45 fod og 9 kommercel\xc3\xa6sters store Royndin Fr\xc3\xad\xc3\xb0a ("det frie fors\xc3\xb8g"). Hans form\xc3\xa5l var at udvikle fiskeriet og uddanne sine landsm\xc3\xa6nd i s\xc3\xb8fart og desuden at ophj\xc3\xa6lpe \xc3\xb8erne ved udf\xc3\xb8rsel af deres produkter. Varer, som ikke var opf\xc3\xb8rt i handelstaksten, stod det N\xc3\xb3lsoyar P\xc3\xa1ll frit for at ind- og udf\xc3\xb8re; men med hensyn til de i handelstaksten optagne varer m\xc3\xa5tte han ans\xc3\xb8ge handelskommissionen eller, n\xc3\xa5r denne afviste ham, rentekammeret om tilladelse til ud- eller indf\xc3\xb8rsel. N\xc3\xb3lsoyar P\xc3\xa1ll, som ivrigt benyttede enhver lejlighed til at virke for indf\xc3\xb8relse af frihandel p\xc3\xa5 F\xc3\xa6r\xc3\xb8erne, kom snart p\xc3\xa5 kant med den lokale \xc3\xb8vrighed, som anklagede ham for smugleri og gentagne gange sv\xc3\xa6rtede ham til overfor handelskommissionen og rentekammeret. Den Kongelige Danske Monopolhandel bestyredes af en kongelig f\xc3\xa6r\xc3\xb8sk og gr\xc3\xb8nlandsk handelskommission i K\xc3\xb8benhavn, der igen var repr\xc3\xa6senteret ved handelsforvalteren i T\xc3\xb3rshavn.\n_START_SECTION_\nMartyrium\n_START_PARAGRAPH_\nDa krigen med England udbr\xc3\xb8d i 1807, og varetilf\xc3\xb8rselen til F\xc3\xa6r\xc3\xb8erne derved blev gjort usikker, stillede N\xc3\xb3lsoyar P\xc3\xa1ll sig til disposition. Han opn\xc3\xa5ede tilladelse fra kronprinsen (Frederik VI) til at indtage en ladning korn for handelens regning og f\xc3\xb8re den til F\xc3\xa6r\xc3\xb8erne. Ved hj\xc3\xa6lp af et rejsepas fra en engelsk admiral lykkedes det ham at slippe forbi de engelske kapere og udlosse sin ladning p\xc3\xa5 F\xc3\xa6r\xc3\xb8erne, hvor der herskede stor n\xc3\xb8d. P\xc3\xa5 en rejse til K\xc3\xb8benhavn i 1808 blev han overfaldet af en engelsk kaper, mistede sit skib, men opn\xc3\xa5ede en gunstig modtagelse hos admiralitetet i London. Her fik han et nyt skib, North Star og en kornladning at f\xc3\xb8re til F\xc3\xa6r\xc3\xb8erne mod l\xc3\xb8fte om at bringe en ladning af landets produkter tilbage (1809). Han blev set sidste gang den 17. november 1808 p\xc3\xa5 Themsen ved Millwall. Han n\xc3\xa5ede imidlertid aldrig F\xc3\xa6r\xc3\xb8erne \xe2\x80\x93 hvad enten det skyldes, at hans skib er forlist undervejs eller er blevet skudt i s\xc3\xa6nk af kapere.\n_START_SECTION_\nNationalhelt\n_START_PARAGRAPH_\nBlandt mange af sine landsm\xc3\xa6nd er N\xc3\xb3lsoyar P\xc3\xa1ll h\xc3\xb8jt skattet dels som den uegennyttigs fork\xc3\xa6mper for \xc3\xb8ernes materielle vel og fremskridt, dels som en af deres betydeligste digtere. Foruden det allerede omtalte \xc2\xabFuglekvad\xc2\xbb har han blandt andet digtet den popul\xc3\xa6re sk\xc3\xa6mtevise J\xc3\xa1kup \xc3\xa1 M\xc3\xb8n (handlende om en uheldig frierf\xc3\xa6rd, dog anses den af mange som upassende latterligg\xc3\xb8relse eller mobning af mindre st\xc3\xa6rke personer. N\xc3\xb3lsoyar P\xc3\xa1ll var blandt de f\xc3\xb8rste, som foretog vaccination p\xc3\xa5 F\xc3\xa6r\xc3\xb8erne (ved successiv indpodning p\xc3\xa5 sit mandskab). For flid i landbruget tilkendte landhusholdningsselskabet ham en s\xc3\xb8lvmedalje, som imidlertid p\xc3\xa5 grund af hans d\xc3\xb8d aldrig kom ham i h\xc3\xa6nde.'